न पत्नी पीहर जा सकेगी, न बहन राखी बांधने आ सकेगी
Rajasthan Pali Love Marriage Case; पाली जिले में एक अनोखा मामला सामने आया है। चांचौड़ी गांव के मैकेनिकल इंजीनियर अमृत सुथार की शादी से समाज के लोग इतने नाराज हो गए कि उन्होंने दूल्हे के परिवार को समाज से बाहर कर दिया
पाली जिले में एक अनोखा मामला सामने आया है। चांचौड़ी गांव के मैकेनिकल इंजीनियर अमृत सुथार की शादी से समाज के लोग इतने नाराज हो गए कि उन्होंने दूल्हे के परिवार को समाज से बाहर कर दिया। खास बात ये है कि न ये लव मैरिज थी, न ही एक ही गोत्र में शादी का मामला। ऐसा भी नहीं था कि लड़की के घरवाले शादी के खिलाफ हों। पंचों को दूल्हे का साफा और दाढ़ी पसंद नहीं आई, जिसकी सजा के तौर पर उन्होंने दूल्हे और उसके परिवार को समाज से बाहर कर दिया।
दूल्हे के सामने शर्त रखी गई है कि वह दो महीने में पंचों की बैठक बुलाए। बैठक में या तो दूल्हा माफी मांगे या पंच जो निर्देश दें वो मान ले। दूल्हे ने बैठक बुलाने की बात से इनकार कर दिया तो अब उसके ससुराल से लेकर गांव पर समाज के लोगों पर उनसे संबंध न रखने का दबाव बनाया जा रहा है।
दूल्हे अमृत ने पुलिस को भी इसकी शिकायत की, लेकिन कोई सुनवाई नहीं हो रही। अमृत के समझ में नहीं आ रहा है कि क्या करे? क्योंकि पंचों के इस फरमान के सामने वह झुकना नहीं चाहता। यदि उनसे लड़ाई लड़ता है तो न उसकी पत्नी ही अपने पीहर आ जा सकेगी और न ही बहन उसके घर से नाता रख सकेगी। इन सबके बावजूद अमृत ने तय किया है कि वह समाज के ठेकेदारों के खिलाफ अपनी लड़ाई जारी रखेगा।
भास्कर टीम ने अमृत से बात की और जानने की कोशिश की कि आखिर क्या थी वो वजह, जिसकी वजह से पंचों से उसे और उसके परिवार को समाज से बाहर कर दिया।
पढ़िए- पूरी कहानी, अमृत की जुबानी…
शादी के 15 दिन बाद कर दिया समाज बाहर
'22 अप्रैल को पूजा और मेरी शादी हुई। मेरी पत्नी पूजा सोलंकी पाली जिले के ही बाली की रहने वाली है। पूजा ने आईटी से बीएससी किया है और पुणे में एलएंडटी कंपनी के आईटी डिपार्टमेंट में वेब डेवलपर हैं। मैं भी पुणे में जॉब करता हूं। शादी में हमने करीब 1200 से 1300 लोगों को बुलाया। इसमें समाज के लोग भी शामिल थे। धूमधाम से शादी हुई।’
‘करीब पंद्रह दिन तक सब सही चला। 5-6 मई की बात है, जब मुझे पता चला कि पंचों ने मेरे परिवार को समाज से बहिष्कृत कर दिया। मैंने शादी में मैंने क्रीम कलर का साफा पहना और दाढ़ी थोड़ी बढ़ी हुई थी। यही बात पंचों को नागवार गुजरी। पंचों का कहना था कि मैंने उनके नियमानुसार केसरिया साफा क्यों नहीं पहना और दाढ़ी क्यों नहीं कटवाई? मुझे विश्वास नहीं हुआ कि इतनी सी बात के लिए हमारे परिवार को समाज से बाहर कर दिया गया। शादी के वक्त ये सभी पंच लोग मौजूद थे, तब किसी ने कुछ नहीं कहा। अब मेरे परिवार से कहा गया कि हम दो महीने में समाज की पंचायत बुलाएं, आगे का फैसला उसमें होगा।'
‘बैठक में पूरे समाज को भोज कराने के लिए कहते’
‘मैंने पंचों की बैठक बुलाने से इनकार कर दिया। मैं जानता था कि पंचायत में या तो हमें माफी मांगने के लिए कहा जाता या जुर्माना लगाया जाता या फिर पूरे समाज का भोज करने के लिए कहा जाता। बैठक बुलाने से इनकार के बाद हम पुणे आ गए। मेरे भाई भी हैदराबाद चले गए और मां को मैंने अपने पास बुला लिया।’
‘यह बात पंचों को और भी नागवार गुजरी। उन्होंने पीछे से हमारे गांव में समाज के लोगों को धमकाना शुरू कर दिया कि यदि किसी ने हमसे संबंध रखा तो उसे भी समाज से बाहर कर दिया जाएगा। इतना ही नहीं मेरे ससुराल रानी में भी समाज को लोगों से कहा कि यदि किसी ने मेरे ससुर के परिवार से संबंध रखा तो उसे बाहर कर दिया जाएगा।’
कलेक्टर-एसपी को शिकायत, लेकिन सुनवाई नहीं
‘इसके बाद हमारे पास रिश्तेदारों और समाज के लोगों के फोन आने लगे। वे दबाव बनाने लगे कि हम पंचों की बात मान लें। मेरे भाइयों को बार-बार हैदराबाद से बुलाया जाने लगा। मुझे भी आने के लिए कहा गया। मैंने 13 जून को पाली कलेक्टर, एसपी और सीएमओ को ट्वीट कर पूरे मामले की जानकारी दी, लेकिन कोई सुनवाई नहीं हुई।’ 
‘इसी बीच पंचों ने 19 जून को पूरे गोडवाड़ के पंचों की बैठक बुला ली। इसमें और भी परिवारों के मामले थे, जिन्हें समाज ने बाहर कर दिया था, लेकिन उन्हें वापस ले लिया गया। हमें भी इस पंचायत में बुलाया गया था, लेकिन हमारी ओर से कोई नहीं गया। ऐसे में हमारा बहिष्कार कर दिया गया।’ 
‘अब ये पंच मेरे गांव और ससुराल में समाज के लोगों पर दबाव बना रहे हैं। हमें रोज-रोज फोन करवा रहे हैं कि हम माफी मांगे। हम इतने परेशान हो गए हैं कि शादी की सारी खुशियां भूल गए हैं। मेरी सास तक को अस्पताल ले जाना पड़ा। मेरी मां की भी तबीयत खराब रहने लगी है।’
मेरी पत्नी नहीं जा सकेगी पीहर
‘मुझे और मेरे भाइयों को अब गांव बुलाया गया है। सभी यह दबाव डाल रहे हैं कि हम समझौता करें। यदि हम ऐसा नहीं करते हैं तो मेरे ससुर अपनी बेटी को कभी अपने घर नहीं बुला पाएंगे, क्योंकि समाज में रहने के लिए उन्हें हमसे नाता तोड़ना होगा। इसी तरह मेरी बहन भी कभी हमारे यहां नहीं आ सकेगी, लेकिन इन सबके बावजूद मैं अपनी लड़ाई जारी रखूंगा।’
‘शादी के बाद से ही मेरा पूरा परिवार तनाव में हैं। हमारे परिवार से गांव में कोई नहीं रहता। सब काम के सिलसिले में बाहर ही रहते हैं। हां, मां जरूर गांव रहती है, लेकिन वह भी हमारे पास आती जाती रहती हैं। अब हमारे पास गांव से रोजाना समाज के लोगों के फोन आ रहे हैं कि हम या तो पंचों की बात माने या वे लोग हमसे संबंध नहीं रखेंगे। आगे हमारे यहां कोई भी प्रोग्राम होगा तो समाज से कोई नहीं आ जाएगा। दबाव इतना ज्यादा डाला जा रहा है कि हमें ही समझ में नहीं आ रहा कि क्या करें।’
इस खबर में पोल भी दिया गया है, आगे बढ़ने से पहले इसमें हिस्सा लेकर आप अपनी राय दे सकते हैं...।
दो भाई हैदराबाद में रहते हैं
अमृत ने मैकेनिकल इंजीनियरिंग में बीटेक किया है और मेरठ की एक कंपनी के लिए पुणे में काम करते हैं। पिता चिमनलाल सुथार का 2006 में निधन हो चुका है। घर में मां, दो बड़े भाई भावेश और प्रवीण हैं, जो हैदराबाद रहते हैं। एक बहन है, जिसकी शादी हो चुकी है और वह मुंबई रहती है। अमृत के ससुर नंदकिशोर सोलंकी बाली में बढ़ई का काम करते हैं।
शादी का पंजीकरण रद्द कर वापस मांगे रुपए
समाज ने जब अमृत सुथार के परिवार को बहिष्कृत कर दिया तो उसने समाज के अध्यक्ष से बात की और समाज में शादी के पंजीकरण के नाम पर ली गई 501 रुपए की राशि लौटाने की बात कही। साथ ही पंजीकरण भी रद्द करने को कहा। अमृत ने बताया कि इसका उसे कोई जवाब नहीं मिला। बाली थाने में ऑनलाइन भेजी गई रिपोर्ट में उसने श्री विश्वकर्मा वंश सुथार समाज के अध्यक्ष हीरालाल समेत अन्य 30-35 लोगों पर परेशान करने के आरोप लगाए हैं।
अध्यक्ष बोले-रीति रिवाजों का पालन करना समाज का कर्तव्य
अमृत सुथार की ओर से जो शिकायत की गई है, वह झूठी है। मैं उन्हें जानता तक नहीं और न ही उनकी शादी में गया था। हर समाज की तरह हमारे समाज की भी कुछ प्रथा और रीति रिवाज हैं, जिनका पालन करना समाज का कर्तव्य है। अमृतलाल ने सेवा संस्थान को खाप पंचायत का दर्जा देकर अपमान किया है।
-हरिलाल सुथार, अध्यक्ष, श्री विश्वकर्मा वंश सुथार सेवा संस्थान
पुलिस बोली- जांच कर रहे
हमें चिंचौड़ी के एक युवक ने ऑनलाइन परिवाद दिया है। इसमें श्री विश्वकर्मा वंश सुथार समाज के अध्यक्ष हरिलाल समेत 30-35 लोगों पर उसे परेशान करने के आरोप हैं। हम इसकी जांच कर रहे हैं।
- देवेंद्रसिंह, सीआई, बाली 
देखिए, शादी रस्मों की तस्वीरें...
भास्कर ने तकरीबन सालभर पहले जाति पंचायतों के कहर और तालिबानी फरमानों की पड़ताल करती रिपोर्ट की थी... आज की खबर के बाद वह और भी रिलेवेंट हो गई, आप उसे यहां पढ़ सकते हैं...।
जब प्रेमी के साथ भागी महिला को न्यूड कर दूध से नहलाया, बुजुर्ग को इतना बेइज्जत किया कि उसने जान दे दी 
पंचायतों के तुगलकी फरमानों के बारे में तो अक्सर खबरें आती रहती हैं, लेकिन राजस्थान में तो पंचायतों की मनमानी लोगों की जान लेने से भी नहीं चूक रही है। इनके फैसलों से कई परिवार बर्बाद हो चुके हैं। पंच-पटेलों के कारनामे ऐसे-ऐसे हैं कि रोंगटे खड़े हो जाएं। पिछले दिनों, बूंदी में एक लड़की ने देह व्यापार छोड़कर अपने ही समाज के लड़के से शादी रचाई, तो पंच-पटेलों ने अड़ंगा लगा दिया। परेशान लड़की आखिरकार कलेक्टर के पास पहुंची और दो दिन पहले प्रशासन ने पंचों पर नकेल कसी और उसकी शादी कराई। -पूरी खबर पढ़ने के लिए यहां क्लिक करें